Diari Oficial de la Generalitat Valenciana


Sumari del DOGV 5074, del 19-08-2005 (2005/9567)

RESOLUCIÓ 18 de juliol de 2005, de la Direcció General de Qualitat Ambiental, per la qual s'atorga a l'empresa Nuevas Atomizadas, SL l'autorització ambiental integrada per a les instal·lacions de fabricació d'argila atomitzada al terme municipal de Cabanes (Castelló).
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5074

Data del DOGV
:   19-08-2005

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2005/9567


Organisme emissor
:   Conselleria de Territori i Habitatge

Tipus de document
:   Resolució

RESOLUCIÓ 18 de juliol de 2005, de la Direcció General de Qualitat Ambiental, per la qual s'atorga a l'empresa Nuevas Atomizadas, SL l'autorització ambiental integrada per a les instal·lacions de fabricació d'argila atomitzada al terme municipal de Cabanes (Castelló). [2005/9567]
  
Vistos els documents que apareixen en l'expedient 042/04 IPPC, instruït a instància de l'empresa Nuevas Atomizadas, SL, a fi d'obtindre l'autorització ambiental integrada per a les instal·lacions de fabricació d'argila atomitzada, s'emet la present resolució de conformitat amb els següents,
  
Antecedents de fet
  
Primer. Amb data 2 de juny de 2004, el Sr. Luis Lamata Castan, en representació de l'empresa Nuevas Atomizadas, SL, amb CIF B-12523890 i domicili al polígon industrial Gaido s/n, partida Pou d'En Bou, de Cabanes (Castelló), presenta a la Conselleria de Territori i Habitatge, la sol·licitud d'autorització ambiental integrada per a les instal·lacions de fabricació d'argila atomitzada, que es detallen en l'annex I.
  
Es disposa de l'informe urbanístic emés per l'Ajuntament de Cabanes amb data 16 de setembre de 2004, que indica que l'emplaçament de l'activitat de referència s'ajusta al planejament vigent i a les ordenances municipals.
  
Segon. Amb data 28 de setembre de 2004, la Conselleria de Territori i Habitatge requereix nova documentació a l'empresa, que es presenta amb data 30 de novembre de 2004.
  
Tercer. Amb data 15 de desembre de 2004 se sotmet a informació pública l'expedient de referència, durant un període de 30 dies hàbils, d'acord amb el que establix l'article 16 de la Llei 16/2002, d'1 de juliol, de prevenció i control integrats de la contaminació, i es publica anunci en el Diari Oficial de la Generalitat Valenciana (núm. 4903).
  
Durant el qual no es presenten al·legacions al projecte, en aquesta Conselleria i a l'Ajuntament de Cabanes, en l'expedient consta el certificat de la informació pública.
  
Quart. S'han incorporat a l'expedient els informes del Servei de Residus Industrials i del Servei de Protecció de l'Ambient Atmosfèric.
  
Cinqué. Transcorregut el període d'informació pública i segons el que disposa l'article 18 de la Llei 16/2002, l'expedient es remet a l'Ajuntament de Cabanes amb data 4 de febrer de 2005, i com no es va emetre un informe sobre els aspectes de la seua competència en el termini de 30 dies des de la seua recepció, es prossegueixen les actuacions.
  
Sisé. Segons el que preveu l'article 19 de la Llei 16/2002, amb data 18 d'octubre de 2004, es rep l'informe de la Confederació Hidrogràfica del Xúquer favorable en relació amb l'abocament zero d'aigües residuals industrials i condicionant l'abocament d'aigües pluvials i domèstiques.
  
Seté. En l'expedient 042/04 IPPC consta l'avaluació ambiental del projecte en el seu conjunt, tal com estableix l'article 20 de la Llei 16/2002, i que ha sigut incorporada a la proposta de resolució.
  
Octau. Amb data 15 de juliol de 2005 es realitza el tràmit d'audiència a l'interessat, es presenten les observacions següents: ha d'indicar-se que és una instal·lació de producció d'argila atomitzada sense especificar si és roja o blanca. En l'apartat 4.1. El control i registre en continu d'un paràmetre d'operació per a comprovar el funcionament correcte dels sistemes correctors d'emissions podria realitzar-se a través d'un llibre de seguiment de les operacions de manteniment d'aquests sistemes correctors. Eliminar el paràgraf relatiu al control de legionel·losi ja que no es disposen de torres de refrigeració.
  
Fonaments de dret
  
Primer. D'acord amb l'article 9 de la Llei 16/2002, de prevenció i control integrats de la contaminació, les activitats que apareixen en l'annex 1 de la dita llei, estan subjectes a autorització ambiental integrada.
  
La instal·lació de referència està inclosa en l'epígraf 3.5 de l'annex 1, de la Llei 16/2002, en aplicació del seu article 3.c.
  
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març.
  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.
  
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, correspon a la Direcció General de Qualitat Ambiental exercir les competències en matèria de prevenció i control integrats de la contaminació.
  
Vist tot el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Territori i Habitatge, resolc:
  
Primer. Concedir a Nuevas Atomizadas, SL, l'autorització ambiental integrada per a les seues instal·lacions de fabricació d'argila blanca atomitzada, que s'ha de desenvolupar en l'establiment situat al polígon industrial Gaido s/n, partida Pou d'En Bou, de Cabanes (Castelló), que fa referència al Projecte bàsic per a l'autorització ambiental integrada de data 20 d'abril de 2004 i que subscriu el Sr. Pedro Deza Balfagó, i queda inscrita en el Registre General d'Instal·lacions IPPC de la Comunitat Valenciana amb el número 022-05/AAI/CV, condicionada al compliment dels requisits següents:
  
1. Valors límit d'emissió
  
1.1. Emissions atmosfèriques
  
1.1.1. Emissions canalitzades fredes
  
Els valors límit d'emissió que s'han de complir seran els següents:
  
Contaminants Condicions Límits d'emissió
  
 Genèric 30 mg/Nm3
  
Partícules Existents, amb sistema corrector 50 mg/Nm3
  
1.1.2. Emissions canalitzades calentes
  
Les emissions compliran els següents valors límit d'emissió per als diferents focus:
  
Contaminants Condicions Límits d'emissió
  
Partícules Genèric 30 mg/Nm3
  
 Existents, amb sistema corrector 50 mg/Nm3
  
NOx (expressat com NO2) Gasos de procés 250 mg/Nm3
  
 Cogeneració 800 mg/Nm3
  
SO2 Genèric 25 mg/Nm3
  
Fluorurs (expressats com HF) Genèric 10 mg/Nm3
  
Les concentracions mesurades sempre estaran referides a condicions normals de pressió i temperatura (101,3 kPa,273,16 K), per als gasos de combustió en base seca i un contingut d'oxigen del 18%.
  
1.1.3. Emissions sonores
  
La instal·lació es protegirà acústicament de manera que no se superen els límits establits en la Llei 7/2002, de 3 de desembre, de la Generalitat Valenciana, de protecció contra la contaminació acústica i de conformitat amb el que establix el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica, en relació amb activitats, instal·lacions, edificacions, obres i serveis.
  
D'acord amb la citada normativa, els nivells de recepció externs a zones d'ús industrial són:70 dB(A) durant el dia i 60 dB(A) durant la nit.
  
1.2. Abocaments
  
1.2.1. Aigües residuals industrials
  
S'actuarà segons el que ha especificat el projecte, de manera que es garantisca la inexistència d'abocament d'aigües residuals industrials a domini públic hidràulic (abocament zero).
  
Les basses d'emmagatzemament de l'aigua residual seran perfectament impermeables.
  
1.2.2. Aigües residuals sanitàries
  
Es recircularan després de depurar-les als atomitzadors.
  
1.2.3. Aigües pluvials
  
S'aboquen a la xarxa de pluvials del polígon.
  
Respecte de l'abocament d'aigües domèstiques i pluvials, ha de presentar-se certificat emés per l'Ajuntament de Cabanes de connexió i acceptació dels abocaments d'aigües residuals i pluvials a la xarxa de clavegueram municipal, amb indicació de la data amb què es va realitzar la dita connexió.
  
2. Protecció del sòl i de les aigües subterrànies
  
Queda prohibit l'abocament al llit, sòl o subsòl que puga deteriorar la qualitat de les aigües sense comptar amb l'autorització de la Confederació Hidrogràfica del Xúquer.
  
No es podran executar pous, rases, galeries o qualsevol altre dispositiu destinat a facilitar que el terreny absorbisca les aigües residuals.
  
3. Procediments i mètodes de gestió de residus
  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.
  
L'empresa està inscrita en el Registre de Xicotets Productors de Residus Perillosos de la Comunitat Valenciana amb el número de registre 1205544.
  
Els residus no perillosos s'entregaran a gestor autoritzat per a aquesta activitat, i es gestionaran segons el que ha indicat el projecte.
  
3.1. Gestió de residus
  
S'autoritza Nuevas Atomizadas, SL a realitzar l'operació de valoració R5 (Reciclatge o recuperació d'altres matèries inorgàniques), dels següents residus no perillosos, sempre que la seua capacitat de tractament anual siga de l'ordre de magnitud que a continuació es detalla:
  
Codi LER Tipus de residu Quantitat (t/any)
  
080202 Fangs aquosos que contenen materials ceràmics 119.000
  
080203 Suspensions aquoses que contenen
  
 materials ceràmics 119.000
  
101201 Residus de la preparació de mescles abans
  
 del procés de cocció 25.000
  
101203 Altres partícules i pols 25.000
  
Les instal·lacions d'atomització utilitzades són les següents:
  
1 Atomitzador marca SITI, tipus AT-14.000
  
1 Atomitzador marca SACMI, tipus ATM-200
  
La recepció i l'emmagatzemament dels residus que s'autoritzen s'efectuarà a les instal·lacions descrites en el projecte.
  
Per a aquesta autorització de gestió es manté el número de referència que disposava l'empresa, 168/V/RNP/CV.
  
4. Sistemes i procediments per al tractament d'emissions i residus, amb especificació de la metodologia de mesurament, la seua freqüència i els procediments per a avaluar els mesuraments
  
4.1. Control d'emissions atmosfèriques
  
A fi d'evitar l'emissió difusa de pols, es duran a terme les mesures següents:
  
Tancament d'instal·lacions de transport i processament de materials.
  
Aspirar i llevar la pols d'instal·lacions d'emmagatzemament, transport, punts de transferència i de càrrega i descàrrega de materials pulverulents.
  
Condicionament, pavimentació i neteja d'instal·lacions, de les vies de circulació i de les àrees d'estacionament de vehicles.
  
L'altura de les recollides es mantindrà per davall de la dels tancaments perimetrals.
  
L'estoc màxim emmagatzemat en l'exterior no superarà la previsió de necessitats de quatre mesos.
  
Han de disposar de sistemes correctors de depuració de l'emissió a l'atmosfera, com a mínim, els focus que evacuen corrents de gasos provinents d'atomitzadors i d'aspiracions de material pulverulent. El funcionament correcte d'aquests sistemes correctors s'assegurarà mitjançant el control i el registre en continu d'almenys, un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós, o qualsevol altre degudament justificat. La representativitat i el calibratge d'aquest paràmetre ha de ser verificat per entitats col·laboradores de l'administració en matèria de qualitat ambiental i estar a disposició de la Conselleria de Territori i Habitatge.
  
La periodicitat mínima de control de les emissions per entitat col·laboradora en matèria de qualitat ambiental serà la següent:
  
- Anual: Focus de processos d'assecatge per atomització i aquells el cabal dels quals supere 30.000 Nm3/h.
  
- Biennal: Focus el cabal dels quals es trobe entre 10.000 i 30.000 Nm3/h.
  
- Triennal: La resta de focus canalitzats.
  
Els contaminants que s'han de controlar seran els següents:
  
Tots els focus: Partícules.
  
Focus que evacuen gasos procedents de processos de combustió: Partícules, NOx (expressat com NO2), SO2, CO i CO2.
  
Queden exclosos del mesurament d'emissió de partícules els focus següents:
  
Focus d'emissió directa de turbines i motors de cogeneració que usen gas natural com a combustible.
  
Els punts de mostratge a les ximeneres han de complir amb els requisits de l'Ordre 18 d'octubre de 1976, sobre prevenció i correcció de la contaminació industrial de l'atmosfera.
  
En particular, les característiques i la distribució dels focus emissors a l'atmosfera serà tal que garantisca una correcta dispersió dels contaminants emesos.
  
En el punt de mostratge, la temperatura serà preferiblement, menor de 200ºC.
  
Les mesures es realitzaran en condicions normals d'operació de les instal·lacions, registrant els paràmetres que les determinen, i cobriran totes les diferents tipologies o grups de productes que es fabriquen en cada instal·lació.
  
Així mateix, ha de notificar a la Direcció General de Qualitat Ambiental, una vegada a l'any, les dades sobre les emissions a l'aire de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.2. Control d'abocaments
  
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aigua de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.3. Control de residus
  
Els residus poden ser emmagatzemats durant un període igual o inferior a sis mesos, en el cas de perillosos, i inferior a dos anys en el cas de no perillosos, després del qual han de ser entregats a gestor autoritzat. Aquest emmagatzemament temporal de residus perillosos es realitzarà segregat per tipus de residu, ha d'estar convenientment senyalitzat i es realitzarà en un lloc amb teulada, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzemament ha d'estar inclosa en el sistema general de protecció contra incendis de la indústria.
  
Per a l'emmagatzemament de residus líquids o que pel seu alt contingut líquid puguen generar abocaments, es comptarà amb cubetes o recipients de recollida de possibles vessaments, que han de tindre com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, supose augment de la seua perillositat o dificulte la seua gestió.
  
L'envasament i l'etiquetatge dels residus serà conforme al que han exposat els articles 13 i 14 del Reial decret 833/1988, reglament de residus tòxics i perillosos. Així mateix disposarà d'un registre on conste la quantitat, naturalesa, identificació, origen i data de generació i entrega a gestor autoritzat, així com el número de document de control i seguiment utilitzat, si és el cas, i el gestor a qui s'entrega el residu.
  
Entregarà els residus perillosos a gestors que disposen de la corresponent autorització administrativa per a la gestió d'aquests residus.
  
Es disposarà d'un registre de residus perillosos produïts on conste la quantitat, naturalesa, identificació, origen i data de generació i entrega a gestor autoritzat, com també el número de document de control i seguiment utilitzat i el gestor a qui s'entrega el residu.
  
Quant a l'activitat de gestió de residus no perillosos, l'empresa portarà un Registre documental en què figuren quantitat, naturalesa, origen, destinació, freqüència de recollida i mitjà de transport dels residus.
  
S'ha d'elaborar un Pla de prevenció i reducció de residus que es presentarà en la Direcció General de Qualitat Ambiental cada quatre anys.
  
Anualment emplenarà la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En aquesta declaració s'especificarà l'origen i la quantitat dels residus produïts, la destinació donada a cada un d'ells i la relació de què es troben emmagatzemats temporalment, així com les incidències rellevants que s'hagen pogut produir, tot això relatiu a l'any objecte de la declaració.
  
4.4. Control de soroll
  
Respecte al nivell de sorolls transmesos a l'exterior ha de complir-se el que establix la Llei 7/2002, de 3 de desembre, de la Generalitat Valenciana de protecció contra la contaminació acústica.
  
En aquest sentit, es realitzarà un mesurament del soroll ambiental en l'entorn immediat de la parcel·la de l'activitat per una entitat col·laboradora en matèria de qualitat ambiental en el termini d'un any des de la posada en marxa de l'activitat o des de la seua autorització ambiental integrada i almenys cada cinc anys, d'acord amb l'article 37 de la dita llei.
  
5. Mesures que s'han d'adoptar en situacions diferents de les normals que puguen afectar el medi ambient
  
Es duran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.
  
Així mateix, quan es determine el cessament d'alguna de les unitats, es procedirà al desmantellament de les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.
  
6. Altres condicions
  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.
  
Es compliran totes les disposicions aplicables per a garantir la protecció de la salut de les persones.
  
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans d'aquest termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.
  
La renovació ha de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.
  
Tercer. En relació amb el certificat d'adequació del projecte i la seua ampliació, el titular donarà compte de l'adaptació i les ampliacions de l'activitat i de les instal·lacions al Servei de Control Integrat de la Contaminació a l'efecte del reconeixement corresponent, i es presentarà prèviament un certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisis i comprovacions amb resultat satisfactori, que es determinen en l'esmentat projecte, els seus reformats o en les normatives que siguen aplicables, com també aquells altres certificats previstos en les disposicions que s'hagen integrat.
  
Quart. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental de la Conselleria de Territori i Habitatge.
  
Cinqué. L'Administració deixarà sense efecte la present resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.
  
Sisé. El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, ha de:
  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.
  
2. Comunicar a la Conselleria de Territori i Habitatge qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.
  
3. Prestar l'assistència i la col·laboració necessàries als que realitzen les actuacions de vigilància, inspecció i control.
  
Seté. En tot el no especificat en aquesta resolució, cal ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.
  
Contra aquesta resolució, que no posa fi a la via administrativa, es pot presentar recurs d'alçada davant de la secretària autonòmica de Territori i Medi Ambient de la Conselleria de Territori i Habitatge en el termini d'un mes des del següent al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
  
València, 18 de juliol de 2005.- El director general de Qualitat Ambiental: Jorge Lamparero Lázaro
  
ANNEX I
  
CARACTERÍSTIQUES DEL PROJECTE
  
Nuevas Atomizadas, SL es dedica a la fabricació d'argila atomitzada.
  
La instal·lació disposa en l'actualitat d'un atomitzador i s'amplia amb un nou atomitzador amb el qual la producció anual serà de 344.520 t/any.
  
El procés comença amb la recepció de matèries primeres (argila) que es descarreguen a les eres, on s'emmagatzemen en diferents munts segons la seua procedència, la tipologia i característiques d'aquestes.
  
Després de la mescla de les distintes argiles es trituren i es transporten mitjançant cintes transportadores al graner d'emmagatzemament d'aquestes, degudament mesclades i homogeneïtzades.
  
Des del graner, l'argila s'extrau i transporta, segons la demanda d'una bateria de sitges pulmó. Posteriorment, amb unes cintes extractores es transporta a unes tremuges dosificadores per a alimentar els molins mitjançant una cinta pesadora, que controla les quantitats processades.
  
Des de la cinta pesadora, a través d'una espiral transportadora, es produeix l'alimentació del molí que afavoreix la mescla d'aquestes argiles amb aigües i compostos defloculants.
  
La mòlta per via humida es realitza mesclant diversos tipus d'argiles afegint a la mescla una determinada quantitat d'aigua. En aquesta mòlta, s'obté una pasta o barbotina.
  
Finalitzada la mòlta i de forma contínua, per la boca oposada del molí es produeix l'eixida de la barbotina, que es tamisa i emmagatzema en 8 basses amb agitadors lents. Els rebutjos s'incorporen novament al procés.
  
La barbotina s'introdueix en una torre de tamisos per mitjà de bombes, i per gravetat passa a dues basses pulmó d'alimentació de l'atomitzador. Mitjançant un equip de bombes de pistons es passa uns broquets nebulitzadors, que la injecten en l'interior de l'atomitzador on un corrent d'aire calent produeix que la pasta s'asseque.
  
D'aquesta manera, la pols atomitzada queda amb un grau d'humitat homogènia, i es retira per la part inferior de l'atomitzador, es conduïx per cintes a les sitges de repòs, de les quals després d'un nou tamisat, es carrega en els camions per al repartiment i la comercialització.
  
L'empresa disposa d'un sistema de cogeneració de gas que abasteix energia tèrmica mitjançant aplicació directa dels gasos de fuga de la turbina com a contracorrent d'aire calent per a l'assecatge per atomització i genera energia elèctrica per a l'abastiment propi.
  
L'aigua utilitzada es recicla en la seua totalitat, ja que les aigües residuals industrials es reutilitzen de nou en el cicle de producció fent així un cicle tancat d'aigües, no s'aboca cap abocament líquid a l'exterior.
  
En els atomitzadors es reutilitzen tots els abocaments, ja que aquests estan formats a base d'aigües i argiles.
  
Per al control d'emissions atmosfèriques es disposa de filtres de mànegues i ciclons a les zones d'era, bateria de sitges i càrrega de molins continus, sitges a càrrega de camions, bateria de sitges de producte acabat i un filtre de mànegues de via seca.
  
En l'atomitzador nou, s'instal·larà un refrigerador de via humida d'efecte Venturi.
  
Els residus inerts i els tòxics i perillosos s'emmagatzemen davall coberta per a l'enviament a gestor autoritzat.